Heavy Gear

***Heavy Gear*** é un escenario de xogo de ciencia ficción con *mechas* publicado dende 1994 pola editorial canadense Dream Pod 9. Inclúe un xogo de guerra táctico de mesa, un xogo de rol e un xogo de cartas (*Heavy Gear Fighter*). A ambientación tamén é coñecida polos xogos de PC publicados por Activision en 1997 e 1999, que foron desenvolvidos após Activision perdeu os dereitos da serie *Battletech*/*MechWarrior*. Tamén deu lugar a unha serie de animación en 3D para televisión de 40 episodios en 2001, que presenta unha versión simplificada do universo desenvolvido no xogo de rol.

O universo de fondo do xogo é moi detallado, con máis de un cento de libros e accesorios de xogo publicados dende 1994. Unha historia épica completa que atravesa todo o material do xogo, con novas publicacións que se sitúan ao longo da liña temporal. O xogo é coñecido polos seus  vehículos de combate humanoides (ou *mechas*), os Gears e os Striders que usan as forzas militares da ambientación.

## Desenvolvemento 
Despois da Gen Con de 1993, celebrada en Milwaukee, Wisconsin, os deseñadores de xogos de Dream Pod 9 decidiron que querían deseñar un sistema de xogo que puideran usar para publicar os seus propios libros; isto levou ao Silhouette System, que foi primeiro usado para *Heavy Gear.*

## Trama e modo de xogo 
*Heavy Gear* sitúase nun distante e ficticio planeta chamado Terra Nova ao redor de 4 000 anos dende a actualidade (6132 EC). Terra Nova foi no seu momento o orgullo das colonias do Goberno da Terra Unida (en inglés, United Earth Govermment, UEG). Porén, un colapso económico forzou ao UEG a abandonar Terra Nova e as súas outras colonias antes do período descrito na ambientación do xogo. Isto levou a unha Idade Escura en Terra Nova. Finalmente, cidades estados xurdiron das cinzas e, xa sexa por tratados ou por tiranía, uníronse para formar nacións coñecidas como Ligas. Estas Ligas á súa vez aliáronse (de novo, de forma pacífica ou á forza) para formar os bloques de superpotencias que dominaron os hemisferios temperados sur e norte do planeta.

A xeografía do planeta está composta principalmente de terra que contén profundas reservas subterráneas de auga, pero poucos corpos grandes de auga aberta e ningún océano. O planeta ten o seu propio ecosistema de plantas e animais, como un animal semellante ao bisonte chamado *barnaby* que é utilizado como gando, e o *hopper*, que se asemella ao coello da Terra, aínda que a maioría de animais son de natureza reptiliana. A única característica dominante do terreo é un enorme cinto desértico quente e rico en minerais arredor do ecuador do planeta, coñecido como as Badlands. Este territorio non está dominado por ningún grupo político e é considerado un territorio aberto a todo o mundo, ademais de conter moitos grupos de bandidos coñecidos como Rovers. A maioría de persoas viven nas rexións polares do norte ou do sur onde as temperaturas son máis aceptábeis para a vida humana e onde se atopan outros tipos de terreo como bosques, pradarías, pantanos e xunglas. Pequenos casquetes polares de xeo con condicións árticas e glaciares atópanse nos auténticos polo sur e polo norte. O planeta ten moi pouca inclinación axial, polo que a diferenza de clima entre estacións é pequena ou no existe.

Como o fondo é principalmente escenario de xogos de estratexia, de rol e videoxogos, as forzas armadas e o seu armamento son o foco principal. Un dos sistemas de armas máis popular entre os varios grupos de Terra Nova son as máquinas coñecidas como Heavy Gears, que dan ao universo o seu nome. Son unidades de combate militar cun só tripulante, blindadas, bípedes e de entre 3,7 e 6,1 m. Os Gears teñen menos armamento pesado e blindaxe que os principais tanques de combate usados polos exércitos de Terra Nova. Porén, os Gears ofrecen unha mestura de capacidades que se proban efectivas, xa que as regras do xogo normalmente permiten a vitoria a través de guerra de manobras e poñen menos énfase en blindaxe e potencia de fogo bruta.

Varias guerras importantes teñen lugar ao longo do tempo, incluíndo a Guerra da Alianza (en inglés, War of the Alliance), onde Terra Nova únese contra un novo goberno ditatorial na Terra que tenta recuperar pola forza as súas antigas colonias. A Terra usa as súas propias máquinas de guerra avanzadas como tanques aerodeslizadores e exércitos de supersoldados GREL (siglas en inglés de Lexionarios Experimentais Xeneticamente Recombinados) de pel púrpura. Nesta guerra, tanto o norte como o sur cooperan para loitar contra a Colonial Expeditionary Force, que, durante a súa primeira derrota e retirada, abandona moito persoal (tanto humanos como GREL).  Estes exsoldados finalmente aséntanse en Terra Nova e fundan a súa cidade propia cidade estado, Porto Arthur, nas ecuatoriais Badlands.

En 6132 EC (TN 1936, no calendario local), as Confederated Northern City-States (CNCS) e os Allied Southern Territories (AST) estanse recuperando e reconstruíndo da Guerra da Alianza. A pesar da inminente ameaza común que representa o posible regreso dos exércitos coloniais da Terra, as superpotencias polares teñen moito medo e animosidade a unha pola outra, unha analoxía da OTAN real e do Pacto de Varsovia, mentres as cidades estado independentes nas Badlands sinxelamente tentan sobrevivir ao fogo cruzado.

## Os Heavy Gears 
As máquinas que dan nome ao escenario de xogo son os Heavy Gears. Máquinas de 3,7 a 6,1 m de alto con pesos entre 5 e 12 toneladas, que semellan robots humanoides. Levan un único piloto dentro do peito e a cabeza da unidade. Proporcionan unha flexibilidade ao campo de batalla do escenario de xogo de *Heavy Gear* que os fai máis útiles que moitas outras unidades, aínda que non dominan. Poden atravesar máis rápido o terreo máis difícil e mudar de dirección máis rápido que os tanques, o cal é importante nun escenario que resalta a mobilidade e non só a potencia de fogo.

Os Heavy Gears están propulsados por un só motor de pistóns de hidrocarburo chamado motor en V, a miúdo montado como mochila. Isto é diferente da maioría de ambientacións de ciencia ficción, que usan algunha forma de enerxía nuclear ou unha fonte de enerxía máis escura ou inventada. De forma confusa, este motor en V non é o mesmo deseño do moderno motor en V, senón un deseño funcional alternativo inventado por estudantes da Universidade de Colorado. O motor ten dous bloques de motores cilíndricos rotatorios con varias cámaras en cada bloque. Os bloques  semellan un pouco os cilindros dun revólver a gran escala. Os dous cilindros rotatorios está colocados nun ángulo de 90 graos, e compartidas entre cada bloque rotativo hai varias varas ríxidas en forma de uve que fan de pistóns. A medida que os bloques dan voltas dentro de cámaras fixas, as aberturas nos laterais das partes xiratorias e as partes fixas do motor alíñanse e actúan como orificios de admisión e escape, e as conexións do contacto eléctrico accionan as buxías. A rotación dos bloques de cilindros aprovéitase para a xeración de enerxía eléctrica ou directamente para presión hidráulica.

O armamento dos Heavy Gear normalmente é máis lixeiro e menos potente que o dun tanque de guerra principal, xa que os Gears soen pesar só un quinto (ou menos) do que un tanque. Soen ter un canón automático levado como un rifle de asalto de man do tamaño dun Gear. Tamén soen ter un soporte para lanzamísiles de lanzamento múltiple montado no ombreiro, así como un pequeno lanzagranadas de fragmentación antipersoa para usar contra a infantaría. Porén, variantes de moitas máquinas, especialmente os modelos máis pesados, poden levar ou montar unha variedade ampla de armas, como morteiros pesados, bazukas, mísiles guiados, grandes lanzagranadas de man, grandes canóns ou artillaría, e mesmo armas avanzadas de enerxía dirixida.

## Ilustracións e deseño 
Os libros de *Heavy Gear* chaman a atención por estar profusamente ilustrados. Cada libro contén planos das máquinas e vistas en corte moi detallados, xunto con bandeiras, insignias, mapas e outra información visual para axudar á inmersión dos xogadores. A maioría das ilustracións foron feitas polo ilustrador canadense Ghislain Barbe, que tamén foi responsábel das ilustracións de *Jovian Chronicles*, outro xogo de Dream Pod 9. A pesar de que deixou Dream Pod 9, Barbe produciu cubertas para a franquía de *Heavy Gear* até *Heavy Gear Blitz! Locked & Loaded* (2006).

Os temas principais de moitas ilustracións son os propios Heavy Gears, coas distintivas mochilas para o motor en V, unidades con cabezas de un só ollo e, polo menos, unha área pequena da máquina pintada cun esquema de pintura de fita de aviso alternando raias amarelas e negras.

## Regras 
Todas as edicións de *Heavy Gear* usan algunha variación do sistema de xogo propio de Dream Pod 9, *Silhouette*. A primeira e a segunda edición do xogo conteñen tanto regras para xogar ao rol como para xogar ao wargame táctico. O *Heavy Gear* 'táctico' precisa de mapas con hexaedros e fichas de papel ou miniaturas.

A terceira edición de *Heavy Gear RPG* usa aparte o *Silhouette CORE Rulebook* (SilCORE)*,* que se precisa para xogar*.* O libro *Heavy Gear 3rd Edition* contén útiles resumos de moitos dos produtos da 2ª edición, combinados con algunhas estatísticas detalladas tanto do SilCORE como do sistema D20 OGL.

*Heavy Gear: Blitz! Locked & Loaded* foi o último libro de regras que se publicou de *Heavy Gear*: *Blitz!*, sendo o primeiro publicado en 2006 de forma conxunta cunha nova liña de miniaturas. Non contén nada de material de rol e está deseñado exclusivamente como un xogo de guerra; contén un sistema de regras simplificado, un novo sistema innovador de construción de exércitos, listas de exércitos completas e información de fondo para cinco faccións, un sistema de campaña básico, unha guía de pintura e unha cronoloxía de acontecementos históricos no universo de Heavy Gear. As regras de *Heavy Gear: Blitz!* están pensadas para usar en modelos de terreo a escala 1:144, pero aínda é posíbel utilizar mapas con hexaedros e fichas de papel.

As regras de *Heavy Gear: Blitz!* estiveron nomeadas aos Origin Awards en 2007 na categoría de Mellor xogo de miniaturas ou expansión do ano.

En maio de 2009, Dream Pod 9 publicou ''Return to Cat's Eye*, a primeira expansión para *Heavy Gear: Blitz!*, a cal proporcionaba información de fondo e listas de exército para tres novos exércitos.

### Regras do *Silhouette CORE RPG* 
O *Silhouette RPG*, coñecido como *SilCORE'' nas últimas edicións, é un sistema 'simulacionista' que define as personaxes en dez atributos base (axilidade, coñecemento, etc.), cinco atributos derivados (saúde, etc.) e unha variedade de habilidades. As tiradas de dados de habilidades son o cerne do sistema, mentres que os atributos base e derivados serven como modificadores da tirada.

A resolución de tarefas e as probas implican tirar un número de dados de seis caras, tomando o resultado máis alto, engadindo os modificadores por atributos e/ou situación, e entón comparalo a un número fixado como limiar. Se o resultado é máis alto que o limiar a proba é un éxito; se é máis baixa, a proba é un fracaso. A marxe polo cal a proba é superada (Margin of Success, MoS) ou fallada (Margin of Failure, MoF) axuda a determinar o resultado. As personaxes poden sufrir feridas que infrinxan penalizacións en troques de esgotar un número de puntos de saúde.

Algúns xogadores consideran o sistema como particularmente letal, especialmente para personaxes novatos. Unha variedade de regras opcionais está dispoñíbel no libro de regras do *SilCORE* para mitigar esta letalidade.

DP9 deixou de producir xogos de rol do seu catálogo entre 2006 e 2008, incluíndo *Heavy Gear*.

O 27 de agosto de 2008, Steve Jackson Games anunciou que chegaran a un acordo con Dream Pod 9 para producir unha 4ª edición do xogo de rol de Heavy Gear. O proxecto nunca chegou a pasar das etapas de planeamento. Con todo, o 9 de agosto de 2010, Steve Jackson Games anunciou que renunciaban aos dereitos sobre *Heavy Gear* e que volvían a DP9.

Dream Pod 9 anunciou que producirían unha 4ª edición do RPG de *Heavy Gear* eles mesmos, cunha data posíbel de publicación a finais de 2011. Esta edición non foi publicada.

En maio de 2023, Dream Pod 9 anunciou a chegada da 4ª edición oficial das regras para Heavy Gear, financiado por financiamento colectivo para recadar diñeiro para custos de produción e arte. O proxecto foi plenamente financiado e comezouse a enviar aos mecenas en marzo de 2024. Este foi o primeiro produto novo da liña de rol de Heavy Gear desde que cesou a produción en 2008. Esta nova edición é compatíbel co xogo de miniaturas de Dream Pod 9 *Heavy Gear: Blitz!* e retrocompatíbel con todos os manuais de *Heavy Gear* 2ª edición.

### *Heavy Gear* Edición 20º aniversario 
O 5 de marzo de 2014, Dream Pod 9 anunciou que un novo xogo de rol de *Heavy Gear* ía ser producido por Arkrite Press, que era copropiedade de membros de Dream Pod 9.

## Heavy Gear Fighter 
Heavy Gear Fighter é un xogo independente de cartas para dous xogadores ambientado no universo de *Heavy Gear*. Foi publicado por Dream Pod 9 en 1994 e na actualidade está descatalogado.

## Miniaturas 
*Heavy Gear* tivo tres liñas sucesivas de miniaturas para xogos de guerra que arrancan coa liña a escala 1:87 producida por RAFM; despois a propia empresa produciu a escala 1:144 Tactical Rules e a Fleet en distintas escalas, e a última liña que reesculpe a escala 1:144 para *Heavy Gear: Blitz!*

A liña a escala 1:87 de RAFM foi lanzada en 1995. As miniaturas eran na súa maioría de chumbo fundido, até que as preocupacións de seguranza pública, orixinalmente aparecidas en 1993, influíron na industria do xogo para lanzar miniaturas libres de chumbo. O aumento de prezo pola  adopción do peltre, unha aliaxe sen chumbo, fixo que DP9 reconsiderara o tamaño e escala das súas miniaturas. Como resultado, a liña de miniaturas de *Heavy Gear* de RAFM foi interrompida e nunca se expandiu máis aló das faccións de Terra Nova do norte e do sur.

A liña a escala 1:144 (12mm) Tactical Rules foi lanzada en 1997. Era en gran parte o resultado dun desexo de decrecer o custe de produción inherente ás miniaturas de peltre sen chumbo. A liña de Tactical Rules ademais foi desenvolta cunha maior atención nas proporcións dos distintos deseños dos Heavy Gears usando ilustracións de deseño asistido por computadora como guía. A gama de miniaturas de *Heavy Gear* expandiuse máis aló das faccións do norte e do sur para incluír deseños das faccións das Badlands e das Colonial Earth Forces. A última liña de Tactical Rules foi esculpida por Philippe Ferrier Le Clerc, que entrou en Dream Pod 9 en 2001. Ferrier tamén fixo unha edición limitada de miniaturas en resina a través do seu estudio boutique Minimaniak.

Durante o mesmo tempo que as miniaturas de Tactical Rules, saíron as miniaturas de Fleet Scale, con escalas de 1:350 para infantería, tanques, *heavy gears* e *striders*, ata 1:3500, para "buques terrestres".

A liña a escala 1:144 (12mm) *Heavy Gear: Blitz!* foi lanzada en 2006. Mantivo algunhas das miniaturas da liña de Tactical Rules para refundilas. Porén, a maioría das miniaturas da liña Tactical Rules serían esculpidas de novo. A intención deste cambio era que as miniaturas tiveran unha maior semellanza ás ilustracións feitas a man, que tiñan unha gama maior de poses posíbeis, e que o recoñecemento de unidades é máis sinxelo grazas a unha xogabilidade mellorada. Para acadar isto, a diferenza no tamaño entre algunhas miniaturas foi esaxerado por aproximadamente un 10% e as miniaturas modelábanse en matrices, o que permitía modelar máis pezas máis pequenas e modulares. Outro efecto da liña de miniaturas de *Heavy Gear: Blitz!* foi un apreciábel aumento do detalle debido ás novas técnicas de fundición no esculpido e no *máster* de resina. Tamén se sacou o primeiro novo deseño de *Heavy Gear* en moitos anos.

Fusion Models tamén produciu un modelo de resina en escala 1:35 do Gear de asalto pesado Kodiak.

## Videoxogos 
Cando Activision perdeu a propiedade de *BattleTech-MechWarrior*, o produtor executivo Frank Evers iniciou a adquisición da licenza do videoxogo en 1995. O primeiro xogo, *Heavy Gear*, foi publicado en 1997. O segundo xogo, *Heavy Gear II*, saíu en 1999 para o sistema operativo Windows 98.

Despois de que durante anos a franquía estivera parada, o 1 de agosto de 2012 anunciouse un acordo de licenza entre Stompy Bot Productions e a dona da franquía, Dream Pod 9. Lanzouse unha campaña de financiamento colectivo en Kickstarter para *Heavy Gear Assault*, pero finalmente foi cancelada en 2013. O xogo foi relanzado en 2015 en acceso anticipado. O xogo foi desenvolto por MekTek Estudios e publicado por Stompy Bot Productions para Windows e Linux. Foi desenvolvido co motor gráfico Unreal Engine 4 de Epic Games e foi axendado para un lanzamento completo en 2018. En novembro de 2025, *Heavy Gear Assault* xa non está dispoñíbel para a compra en Steam, aínda que seguen accesíbeis os comentarios sobre o xogo, negativos na súa maioría.

O terceiro xogo de *Heavy Gear*, *Heavy Gear III*, anunciouse o 30 de xullo de 2025 que estaba a ser desenvolvido polo estudio canadense Flameborn Games.

## Serie de televisión 
En 2001, Audu Paden produciu para televisión a serie de animación por computadora *Heavy Gear: The Animated Series* en Mainframe Entertainment e Adelaide Productions para Columbia TriStar Television. A serie durou 40 episodios (aínda que dous destes eran capítulos resumo e varios máis eran *clip shows*, ou capítulos feitos con retallos de capítulos anteriores). Emitíuse en sindicación en varios mercados de todo o mundo.

O equipo creativo de Dream Pod 9 tivo moi pouca participación nos contidos da serie e o universo animado difire significativamente do do xogo. A serie tiña como obxectivo un público moito máis xove do que a propiedade previamente perseguía. O propósito orixinal dos produtores era comezar a serie cun torneo de combates de *mechas* entre os viláns de Vanguard of Justice e os honorábeis Shadow Dragons (representantes do exércitos do norte e o sur de Terra Nova respectivamente), pero máis tarde a resolución das tensións xurdidas da historia do torneo levarían á guerra entre o norte e o sur, que sería seguida ao pouco por unha invasión dende a Terra tentando reconquistar o seu vello planeta colonial, forzando ao norte e ao sur a xuntar forzas pola súa propia supervivencia. Preocupados porque ter aos viláns dos primeiros capítulos (as personaxes de Vanguard) tan cedo a traballar cos heroes, e mudando dunha competición tipo torneo a un enfrontamento total con *mechas* tería sido demasiado confuso para o grupo de idade obxectivo fixo que se decidira non usar a historia da guerra. O que pasou ao final foi que aínda que o torneo foi "gañado" nos primeiros 12 capítulos, aproximadamente, os dous equipos seguiron celebrando enfrontamentos de exhibición como lembranza durante os 40 episodios que dura a serie. A serie está protagonizada polas voces de Lukas Haas, Vanessa Estelle Williams, David DeLuise, Ed Hopkins, Clancy Brown, e Clyde Kusatsu con Charles Shaughnessy, Greg Ellis, Karen Maruyama, Keith Szarabajka, Nicholas Guest, Jim Wise, Sarah Douglas e Tom Kane.

A explicación dentro do propio universo da diferenza entre universos é que a serie animada é un programa de entretemento de Terra Nova non moi diferente da loita libre profesional real.

En 2002, *Heavy Gear: The Animated Serie* foi nomeada para un Golden Reel Award á Mellor edición de son en animación para televisión.

As edicións de DVD inclúen dous volumes publicados en Norte América en 2002 por Columbia TriStar Home Entertainment, cada un con cinco episodios editados xuntos como historias "longas". En 2004 publicouse no Reino Unido unha edición con dous disco da *Season One* incluídas as dúas historias "longas" e tres episodios independentes que funcionan de presentación dos trece capítulos da serie dunha maneira ou outra, pero non inclúe o material extra das edicións de Norte América. Tamén en 2004 Anchor Bay publicou en Canadá unha edición cun único disco con outros cinco capítulos de máis adiante na serie.

A serie enteira estivo dispoñíbel de balde para *streaming* nos EE.UU. e Canadá na plataforma propiedade de Sony Crackle. Tamén estivo dispoñíbel para *streaming* en Canadá en Netflix.

Os episodios foron orixinalmente producidos en pantalla ancha e presentados como tal nas edicións de DVD, mentres que a maioría das emisións en sindicación eran unha versión recortada con *pan and scan* de cada capítulo. As versións para streaming que estaban dispoñíbéis en Crackle e Netflix tamén eran versións *pan and scan*.

## Recepción 
Na edición de febreiro de 1998 da revista estadounidense *Dragon*, Rick Swan loou o sistema do xogo para creación de personaxes *Silhouette*, "o máis intelixente conxunto de regras universais a este lado do xogo GURPS". Tamén criticou o escenario "totalmente desolado" e a escaseza de información. "*Heavy Gear* proponse contar o relato das consecuencias da Guerra da Alianza, cando Terra Nova foi invadida pola Terra Imperial. Pero non hai practicamente nada sobre a historia da guerra ou o efecto nos participantes. E non agardes moito sobre política, cultura ou economía. Mírao desta maneira: o capítulo enteiro de 'O mundo de Heavy Gear' son só seis páxinas." Remata cun comentario ambivalente: "A parte dos escenarios sen vida, non puiden atopar nada moi errado en Heavy Gear... Pero tampouco puiden atopar nada polo que emocionarme."

No número 13 da revista británica *Arcane*, Jim Swallow fixo unha análise do ''Heavy Gear Duellist's Handbook*, publicado en 1996, e comentaba que "Hai material de sobra para campañas, con información para personaxes non xogadores, localizacións e a benvida incorporación de máis mapas." A pesar de que Swallow deu ao xogo unha nota de 6 sobre 10, por debaixo da media, conclúe: "De certo que este é un bo lugar para comezar unha partida de *Heavy Gear*."

## Notas 
## Véxase tamén 
### Ligazóns externas 
* *Heavy Gear Assault*(en inglés)(arquivada)
* Dream Pod 9
* *'' en IMDb